CELEX: 52020PC0483
Language: lt
Date: 2020-09-04
Title: Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamos Reglamento (ES) 2018/848 dėl ekologinės gamybos nuostatos dėl taikymo pradžios datos ir tam tikrų kitų tame reglamente nurodytų datų

EUROPOS KOMISIJA
            Briuselis, 2020 09 04
            COM(2020) 483 final
            2020/0231(COD)
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo iš dalies keičiamos Reglamento (ES) 2018/848 dėl ekologinės gamybos nuostatos dėl taikymo pradžios datos ir tam tikrų kitų tame reglamente nurodytų datų 
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               2018 m. gegužės 30 d. priimtu Europos Parlamento ir Tarybos reglamentu (ES) 2018/848 nustatoma nauja reglamentavimo sistema, kad būtų užtikrintas sklandus ekologinės gamybos vidaus rinkos veikimas, siekiant toliau plėtoti bendrą ūkių valdymo ir maisto gamybos sistemą, kurioje derinama geriausia aplinkos ir klimato srities praktika, didelė biologinė įvairovė, gamtos išteklių išsaugojimas ir aukštų gyvūnų gerovės standartų bei aukštų gamybos standartų taikymas, atsižvelgiant į tai, kad vis daugiau vartotojų pageidauja produktų, pagamintų naudojant natūralias medžiagas ir procesus. Todėl ekologinės gamybos vaidmuo visuomenėje yra dvejopas: viena vertus, ją vykdant kuriama ekologiškų produktų vartojimo paklausai patenkinti skirta konkreti rinka, ir, kita vertus, kuriamos visuomenei prieinamos gėrybės, kuriomis prisidedama prie aplinkos apsaugos, gyvūnų gerovės ir kaimo plėtros.
            
            
            
               Neseniai priimtoje strategijoje „Nuo ūkio iki stalo“
                  1
                ekologinė gamyba nurodoma kaip vienas iš būdų įvykdyti tvarios maisto sistemos kūrimo reikalavimus. Biologinės įvairovės strategijoje pripažįstamas ekologinės gamybos vaidmuo išsaugant biologinę įvairovę Europos teritorijoje. Todėl patikima, bendru sutarimu pagrįsta reglamentavimo sistema ateinantiems 10 metų yra labai svarbi norint pasiekti tikslą iki 2030 m. 25 % žemės ūkio paskirties žemės skirti ekologiniam ūkininkavimui ir gerokai padidinti ekologinę akvakultūrą, kaip nustatyta strategijoje „Nuo ūkio iki stalo“ ir Biologinės įvairovės strategijoje.
            
            
            
               
                  https://ec.europa.eu/food/sites/food/files/safety/docs/f2f_action-plan_2020_strategy-info_en.pdf
               
            
            
            
               COVID-19 pandemijos protrūkis ir susijusi visuomenės sveikatos krizė yra beprecedentis iššūkis valstybėms narėms ir didelė našta nacionalinėms institucijoms ir ekologine gamyba užsiimantiems veiklos vykdytojams. Be to, dėl COVID-19 pandemijos protrūkio susiklostė ypatingos aplinkybės, dėl kurių ekologinės gamybos sektoriui tenka prisitaikyti prie didelių gamybos, rinkodaros, kontrolės ir tarptautinės prekybos pokyčių, kurių nebuvo galima pagrįstai numatyti priimant Reglamentą (ES) 2018/848. 
            
            
            
               Tos ypatingos aplinkybės daro didelį poveikį įvairioms sritims, kurioms taikomas Reglamentas (ES) 2018/848, todėl labai tikėtina, kad valstybės narės ir ekologine gamyba užsiimantys veiklos vykdytojai nebus pasirengę užtikrinti tinkamo to reglamento įgyvendinimo ir taikymo nuo 2021 m. sausio 1 d.
            
            
            
               
                  Siekiant užtikrinti sklandų vidaus rinkos veikimą, suteikti teisinį tikrumą visiems ekologine gamyba užsiimantiems veiklos vykdytojams ir išvengti galimo rinkos sutrikdymo, būtina atidėti tam tikrų Reglamento (ES) 2018/848 nuostatų taikymo pradžios datą vieniems metams. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas grindžiamas Sutarties dėl Europos Sąjungos veikimo (SESV) 43 straipsnio 2 dalimi.
               
            
            
               •Subsidiarumo principas
            
            
               
                  Pagal subsidiarumo principą Sąjungai veiksmų galima imtis tik tuomet, jei numatytų tikslų valstybės narės vienos negali pasiekti. Sąjungos intervencija reikalinga siekiant užtikrinti sklandų ekologinės gamybos vidaus rinkos veikimą ir išvengti galimo rinkos sutrikdymo. Šiuo atžvilgiu iš dalies keičiamas teisės aktas yra priimamas visapusiškai laikantis subsidiarumo principo ir jo pakeitimai turi būti priimami vadovaujantis Komisijos pasiūlymu.
               
            
         
         
            
               •Proporcingumo principas
            
            
               Šie Sąjungos veiksmai yra būtini siekiant tikslo, kad visos susijusios šalys tinkamai įgyvendintų ir taikytų Reglamentą (ES) 2018/848 ir atitinkamus antrinės teisės aktus, atsižvelgiant į COVID-19 pandemijos mastą ir visuomenės sveikatos krizės pasekmes ekologinės gamybos sektoriui gamybos, kontrolės ir prekybos srityse. Siūlomais pakeitimais siekiama užtikrinti, kad būtų pasiektas numatytas Reglamento (ES) 2018/848 tikslas nustatyti reglamentavimo sistemą, siekiant toliau plėtoti bendrą ūkių valdymo ir maisto gamybos sistemą, kurioje derinama geriausia aplinkos ir klimato srities praktika, didelė biologinė įvairovė, gamtos išteklių išsaugojimas ir aukštų gyvūnų gerovės standartų bei aukštų gamybos standartų taikymas, atsižvelgiant į tai, kad vis daugiau vartotojų pageidauja produktų, pagamintų naudojant natūralias medžiagas ir procesus.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               
                  Atskiras šio pasiūlymo poveikio vertinimas nebuvo atliktas, nes pasiūlymu nekeičiamos esminės Reglamento (ES) 2018/848 nuostatos ir nenustatoma naujų pareigų susijusioms šalims. Juo siekiama dėl išskirtinių priežasčių, susijusių su COVID-19 pandemija, vieniems metams atidėti to reglamento taikymo pradžios datą ir tam tikras kitas tame reglamente nurodytas nuo tos datos skaičiuojamas datas.
               
            
            
               4.POVEIKIS BIUDŽETUI
            
            
               
                  Pasiūlymas neturi poveikio ES institucijų biudžetui.
               
            
            
               2020/0231 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               kuriuo iš dalies keičiamos Reglamento (ES) 2018/848 dėl ekologinės gamybos nuostatos dėl taikymo pradžios datos ir tam tikrų kitų tame reglamente nurodytų datų 
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  2
               ,
            
            
               atsižvelgdami į Regionų komiteto nuomonę
                  3
               , 
            
            
               laikydamiesi įprastos teisėkūros procedūros,
            
            
               kadangi:
            
            
               (1)2018 m. birželio 17 d. įsigaliojusiu Europos Parlamento ir Tarybos Reglamentu (ES) 2018/848
                  4
                nustatoma nauja ekologinės gamybos reglamentavimo sistema. Siekiant užtikrinti sklandų perėjimą nuo senosios prie naujosios reglamentavimo sistemos, tame reglamente numatyta taikymo pradžios data – 2021 m. sausio 1 d.;
            
         
         
            
               (2)dėl COVID-19 pandemijos protrūkio susiklostė ypatingos aplinkybės, dėl kurių ekologinės gamybos sektoriui tenka dėti daug pastangų, kurių nebuvo galima pagrįstai numatyti priimant Reglamentą (ES) 2018/848; 
            
            
               (3)COVID-19 pandemijos protrūkis ir susijusi visuomenės sveikatos krizė yra beprecedentis iššūkis valstybėms narėms ir didelė našta ekologine gamyba užsiimantiems veiklos vykdytojams. Veiklos vykdytojai deda visas pastangas į ekologinės gamybos ir prekybos srautų išlaikymą ir negali pasirengti naujų Reglamente (ES) 2018/848 nustatytų teisės nuostatų taikymui. Todėl labai tikėtina, kad valstybės narės ir ekologine gamyba užsiimantys veiklos vykdytojai negalės užtikrinti tinkamo to reglamento įgyvendinimo ir taikymo nuo 2021 m. sausio 1 d.;
            
            
               (4)todėl, siekiant užtikrinti sklandų ekologinės gamybos sektoriaus veikimą, suteikti teisinį tikrumą ir išvengti galimo rinkos sutrikdymo, būtina atidėti Reglamento (ES) 2018/848 taikymo pradžios datą ir tam tikras kitas tame reglamente nurodytas nuo tos datos skaičiuojamas datas. Atsižvelgiant į COVID-19 pandemijos mastą ir susijusią visuomenės sveikatos krizę, jos epidemiologinę raidą, taip pat į papildomus išteklius, kurių reikia valstybėms narėms ir ekologine gamyba užsiimantiems veiklos vykdytojams, tikslinga atidėti Reglamento (ES) 2018/848 taikymą vieniems metams;
            
            
               (5)nuo Reglamento (ES) 2018/848 taikymo pradžios datos tiesiogiai skaičiuojamos  kelios datos, susijusios su nukrypti leidžiančiomis nuostatomis, ataskaitomis ar Komisijai suteiktais įgaliojimais nutraukti arba pratęsti nukrypti leidžiančių nuostatų galiojimą . Todėl tas datas taip pat tikslinga atidėti vieniems metams. Atitinkamos datos nustatytos atsižvelgiant į laiką, kurio reikia, kad ekologine gamyba užsiimantys veiklos vykdytojai galėtų prisitaikyti prie nukrypti leidžiančių nuostatų galiojimo pabaigos arba kad valstybės narės ir Komisija galėtų surinkti pakankamai informacijos apie tam tikrų medžiagų, kurioms buvo leista taikyti nukrypti leidžiančias nuostatas, prieinamumą, arba kad Komisija galėtų pateikti ataskaitą Europos Parlamentui ir Tarybai ir parengti pasiūlymą dėl teisėkūros procedūra priimamo akto arba deleguotuosius aktus; 
            
            
               (6)COVID-19 pandemijos protrūkis ir susijusi visuomenės sveikatos krizė taip pat yra beprecedentis iššūkis trečiosioms šalims ir trečiosiose šalyse įsisteigusiems veiklos vykdytojams. Todėl trečiosioms šalims, kurios pripažintos lygiavertėmis pagal Tarybos reglamento (EB) Nr. 834/2007
                  5
                33 straipsnio 2 dalį, tikslinga pratęsti jų pripažinimo galiojimo pabaigos datą vieniems metams iki 2026 m. gruodžio 31 d., kad tokios trečiosios šalys turėtų pakankamai laiko pakeisti savo statusą sudarydamos prekybos susitarimą su Europos Sąjunga arba užtikrindamos, kad jų veiklos vykdytojai visiškai laikytųsi Reglamento (ES) 2018/848, be reikalo netrikdant prekybos ekologiškais produktais;
            
            
               (7)be to, trečiųjų šalių kontrolės institucijų ir kontrolės įstaigų pripažinimo, suteikto pagal Reglamento (EB) Nr. 834/2007 33 straipsnio 3 dalį, galiojimo pabaigos data turėtų būti pratęsta vieniems metams iki 2024 m. gruodžio 31 d., kad tos trečiųjų šalių kontrolės institucijos ir kontrolės įstaigos bei jų sertifikuoti veiklos vykdytojai turėtų laiko įveikti COVID-19 pandemijos poveikį ir pasirengti naujų nuostatų taikymui;
            
            
               (8)atsižvelgiant į tai, kad dabartinėmis aplinkybėmis itin svarbu nedelsiant užtikrinti teisinį tikrumą ekologinės gamybos sektoriui, šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamentas (ES) 2018/848 iš dalies keičiamas taip:
            
            
               (1)29 straipsnio 4 dalies pirmame sakinyje data „2024 m. gruodžio 31 d.“ pakeičiama data „2025 m. gruodžio 31 d.“;
            
            
               (2)48 straipsnio 1 dalies antroje pastraipoje data „2025 m. gruodžio 31 d.“ pakeičiama data „2026 m. gruodžio 31 d.“;
            
            
               (3)49 straipsnyje data „2021 m. gruodžio 31 d.“ pakeičiama data „2022 m. gruodžio 31 d.“;
            
            
               (4)53 straipsnis iš dalies keičiamas taip:
            
            
               (a)1 dalyje data „2035 m. gruodžio 31 d.“ pakeičiama data „2036 m. gruodžio 31 d.“;
            
            
               (b)2 dalis iš dalies keičiama taip:
            
            
               i)įvadiniame sakinyje data „2028 m. sausio 1 d.“ pakeičiama data „2029 m. sausio 1 d.“;
            
            
               ii)a punkte data „2035 m. gruodžio 31 d.“ pakeičiama data „2036 m. gruodžio 31 d.“;
            
            
               (c)3 dalyje data „2026 m. sausio 1 d.“ pakeičiama data „2027 m. sausio 1 d.“; 
            
            
               (d)4 dalyje data „2025 m. sausio 1 d.“ pakeičiama data „2026 m. sausio 1 d.“ ir data „2025 m. gruodžio 31 d.“ pakeičiama data „2026 m. gruodžio 31 d.“;
            
         
         
            
               (e)7 dalyje data „2025 m. gruodžio 31 d.“ pakeičiama data „2026 m. gruodžio 31 d.“;
            
            
               (5)57 straipsnio 1 dalyje data „2023 m. gruodžio 31 d.“ pakeičiama data „2024 m. gruodžio 31 d.“;
            
            
               (6)60 straipsnyje data „2021 m. sausio 1 d.“ pakeičiama data „2022 m. sausio 1 d.“;
            
            
               (7)61 straipsnio antroje pastraipoje data „2021 m. sausio 1 d.“ data pakeičiama data „2022 m. sausio 1 d.“;
            
            
               (8)II priedas iš dalies keičiamas taip:
            
            
               (a)I dalies 1.5 punktas iš dalies keičiamas taip:
            
            
               (i)antroje pastraipoje data „2030 m. gruodžio 31 d.“ pakeičiama data „2031 m. gruodžio 31 d.“;
            
            
               (ii)trečioje pastraipoje data „2025 m. gruodžio 31 d.“ pakeičiama data „2026 m. gruodžio 31 d.“;
            
            
               (b)II dalis iš dalies keičiama taip:
            
            
               (i)1.9.1.1 punkto a papunkčio antrame sakinyje data „2023 m. sausio 1 d.“ pakeičiama data „2024 m. sausio 1 d.“;
            
            
               (ii)1.9.2.1 punkto a papunkčio antrame sakinyje data „2023 m. sausio 1 d.“ pakeičiama data „2024 m. sausio 1 d.“;
            
            
               (iii)1.9.3.1 punkto c papunkčio įvadiniame sakinyje data „2025 m. gruodžio 31 d.“ pakeičiama data „2026 m. gruodžio 31 d.“;
            
            
               iv)1.9.4.2 punkto c papunkčio įvadiniame sakinyje data „2025 m. gruodžio 31 d.“ pakeičiama data „2026 m. gruodžio 31 d.“;
            
            
               (c)III dalies 3.1.2.1 punkto antroje pastraipoje data „2021 m. sausio 1 d.“ pakeičiama data „2022 m. sausio 1 d.“;
            
            
               (d)VII dalies 1.1 punkto antrame sakinyje data „2023 m. gruodžio 31 d.“ pakeičiama data „2024 m. gruodžio 31 d.“.
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
            
         
         
            
               
                  Pirmininkas
                        Pirmininkas
               
            
         
         
            
                  
                     (1)
                  
                        https://ec.europa.eu/food/sites/food/files/safety/docs/f2f_action-plan_2020_strategy-info_en.pdf
               
               
                  
                     (2)
                  
                        OL C […, , p. .
               
               
                  
                     (3)
                  
                        OL C , , p. .
               
               
                  
                     (4)
                  
                        2018 m. gegužės 30 d. Europos Parlamento ir Tarybos reglamentas (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (OL L 150, 2018 6 14, p. 1).
               
               
                  
                     (5)
                  
                        2007 m. birželio 28 d. Tarybos reglamentas (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantis Reglamentą (EEB) Nr. 2092/91 (OL L 189, 2007 7 20, p. 1).